Spoedvraat jaag teen 216 km/h op N4Argieffoto (Foto: Arek Socha/Pixabay) Die Gautengse verkeerspolisie het vyf motoriste in hegtenis geneem in verband met uitermatige spoedoortredings op hoofweë in die provinsie. Sello Maremane, woordvoerder van die Gautengse verkeerspolisie, sê die verdagtes is tussen Woensdagaand en Donderdag vroegoggend in hegtenis geneem op die N4 tussen Pretoria en Mpumalanga, die N14 tussen Pretoria en Krugersdorp, die N1 tussen Pretoria en Johannesburg en die R21 tussen Pretoria en die OR Tambo- internasionale lughawe. “ŉ 44-jarige man het met ŉ BMW 318i teen 216 km/h in ŉ 120 km/h-sone op die N4 gery. Hy is in aanhouding by die Bronkhorstspruit-polisiestasie hangende ŉ aansoek om borgtog.” Al die ander verdagtes sal na verwagting ook binnekort in verskeie landdroshowe verskyn op aanklag van roekelose of nalatige bestuur met ŉ alternatiewe aanklag van oortreding van die voorgeskrewe maksimum spoed van 120 km/h. “Die spoedvrate het meer as 160 km/h gery.” Maremane sê uitermatige spoedoortredings is ŉ algemene oorsaak van noodlottige padongelukke.